ബാലൻ പൂതേരി

മലയാള സാഹിത്യകാരനാണ് ബാലൻ പൂതേരി. ഇരുനൂറിൽപ്പരം പുസ്തകങ്ങൾ രചിച്ചിട്ടുണ്ട്. സാഹിത്യരംഗത്തെ പ്രവർത്തനങ്ങൾക്കുള്ള അംഗീകാരമായി 2021-ലെ പത്മശ്രീ പുരസ്കാരം ലഭിച്ചിട്ടുണ്ട്Press Release -Ministry of Home Affaris.

ജീവിതരേഖ
1955 ജൂൺ 16ന്​ ചാഞ്ചുക്കുട്ടിയുടെയും മാണിയമ്മയുടെയും മകനായി പൂതേരി വീട്ടിൽ ജനിച്ച ബാലൻ പൂതേരിയുടെ ജന്മസ്ഥലം കോഴിക്കോട് ജില്ലയിലെ ഫറോക്കിലാണെങ്കിലും ഇപ്പോൾ താമസം മലപ്പുറം ജില്ലയിലെ കാടപ്പടിയിലാണ്. പ്രാഥമിക വിദ്യാഭ്യാസത്തിന്​ ശേഷം ചരിത്രത്തിൽ ബിരുദം നേടി. പരേതയായ (2021 നവംബർ 9-ന് അന്തരിച്ചു) ശാന്തയാണ് ഭാര്യ. മകൻ രാംലാൽ. ഒറ്റപ്പെട്ടുപോയ അഗതികൾക്ക് അഭയം നൽകാൻ 'ശ്രീകൃഷ്ണ സേവാശ്രമം' എന്ന പേരിൽ വീടിനോടനുബന്ധിച്ച് അനാഥ മന്ദിരവും നടത്തുന്നുണ്ട്. സംസ്​കൃത രക്ഷ യോജനയുടെ കോഴിക്കോട്​ ജില്ല ഓർഗനൈസർ, സർവകലാശാലയുടെ വയോജന വിദ്യാഭ്യാസ ട്രസ്​റ്റി സമിതി സെന്ററുകളുടെ സൂപ്പർവൈസർ, മലബാർ ക്ഷേത്ര ട്രസ്​റ്റി സമിതി സെക്രട്ടറി, കാൻഫെഡ്​ അംഗം, മദ്യവർജന സമിതി ജില്ല സെക്രട്ടറി എന്നീസ്ഥാനങ്ങൾ വഹിച്ചിട്ടുണ്ട്.

സാഹിത്യ ജീവിതം
ജന്മനാൽ തന്നെ ബാലൻ പൂതേരിയുടെ വലത് കണ്ണിന് കാഴ്ച നഷ്ടമായിരുന്നു. ഇടത് കണ്ണിന്റെ കാഴ്ചയും പരിമിതമായിരുന്നു.  പി.എസ്.എം.ഒ. കോളേജിലെ എം.എ. ചരിത്ര പഠനത്തിനുശേഷം 1983-ൽ ആദ്യ പുസ്തകമായ ക്ഷേത്ര ആരാധനയെഴുതി.  1997-ൽ അമ്പതാമത്തെ പുസ്തകമായ ഗുരുവായൂർ ഏകാദശി പ്രസിദ്ധീകരിച്ചു. അറുപത്തിമൂന്ന് പുസ്തകങ്ങളുടെ രചന പിന്നിട്ടപ്പോൾ ഇടതു കണ്ണിന്റെയും കാഴ്ച നഷ്ടമാവാൻ തുടങ്ങി. പിന്നീട് സുഹൃത്തുക്കളുടെയോ ബന്ധുക്കളുടെയോ സഹായത്തോടെയായിരുന്നു രചന. 2017 ഒക്ടോബർ 19 ന് ശ്രീനാരായണ ഗുരുദേവനും ഹൈന്ദവ നവോത്ഥാനവും എന്ന ഇരുനൂറാമത്തെ പുസ്തകം ഡോ. പി.കെ.വാരിയർ പ്രകാശനം ചെയ്തു.
കൃതികൾ
ക്ഷേത്ര ആരാധന
ഗുരുവായൂർ ഏകാദശി
ശ്രീകൃഷ്ണ ചരിതം
മുത്തപ്പൻ കഥകൾ
ഹിന്ദുമതം സനാതനധർമം
ശ്രീരാമ ഭജന
രാമായണം കഥ
സീതാദേവി
ശ്രീനാരായണ ഗുരുദേവനും ഹൈന്ദവ നവോത്ഥാനവും
പുരസ്കാരങ്ങൾ
2011-ലെ കേരള സർക്കാറിന്റെ വികലാംഗ പ്രതിഭ പുരസ്‌കാരം 
ജയശ്രീ പുരസ്‌കാരം
ലത്തിൻ കത്തോലിക്ക ഐക്യവേദിയുടെ സുവർണ വിശിഷ്ട സേവാരത്നം 
ജൂബിലി പുരസ്‌കാരം
കുഞ്ഞുണ്ണി പുരസ്‌കാരം
ജ്ഞാനാമൃതം പുരസ്‌കാരം
പത്മശ്രീ പുരസ്കാരം - 2021
അവലംബം

വർഗ്ഗം:പത്മശ്രീ പുരസ്കാരം ലഭിച്ച മലയാളികൾ